amanoisuno/poetBack huggingface dataset:
秋日山居好十首  其一 舒岳祥 
秋日山居好，新凉讀舊書。黍馨秋社祭，燈燦夜灘漁。茄摘收花後，瓜嘗脫蒂初。早田三得雨，一飽解憂虞。
秋日山居好十首  其二 舒岳祥 
秋日山居好，園丁貢美蔬。燃萁酥煮豆，拗頸爛蒸壺。菰首甜供茹，薑芽嫩漉菹。秋來風物美，何必去吾廬。
秋日山居好十首  其三 舒岳祥 
秋日山居好，吾居山海間。意行逢酒住，興盡放歌還。稻穫歸流水，林疎縮遠山。誰知僧快活，飯飽即身閒。
秋日山居好十首  其四 舒岳祥 
秋日山居好，星河頂上懸。聊隨兒女戲，也設果瓜筵。欹枕看星渡，開窗抱月眠。溪田六十日，接闕到紅鮮。
秋日山居好十首  其五 舒岳祥 
秋日山居好，新凉及早興。玉餐陽塢米，冰嚼下洪菱。海錯來蒲港，溪鮮出石屏。欲從逋客逝，爲此未之能。
秋日山居好十首  其六 舒岳祥 
秋日山居好，中秋興莫違。四腮鱸正脆，一尺蟹初肥。白露秔登饌，清霜絹下機。急舂輸井稅，無事早言歸。
秋日山居好十首  其七 舒岳祥 
秋日山居好，重陽庶物穰。剖菱紅綻白，剝栗紫含章。黄雀綿披脊，霜貍玉截肪。登高惟小圃，何必上重岡。
秋日山居好十首  其八 舒岳祥 
秋日山居好，清凉鴈過初。雞頭消暑夕，鴨脚待霜餘。草浄蜃虻遠，瓜香蚤蟻除。小園新雨過，菜甲自刪鋤。
秋日山居好十首  其九 舒岳祥 
秋日山居好，疎明入畫峯。獵憐依寺鹿，樵護倚祠松。鴈起西風笛，人居夕照舂。東山久不到，勝具一枝筇。
秋日山居好十首  其一○ 舒岳祥 
秋日山居好，秋濤木末橫。龍藏寒水靜，鶻擊廣原平。紅葉茅茨露，黄花麯糵成。西風輕步履，隨意得閒行。
冬日山居好十首  其一 舒岳祥 
冬日山居好，茅茨不漏風。山厨蒸芋栗，野徑掃風蓬。嫩酒篘初白，寒灰撥暫紅。編氓吾未免，杜老屢囊空。
冬日山居好十首  其二 舒岳祥 
冬日山居好，誰能倚市門。從橫鴉出郭，寂寞鸛歸村。爲念曲肱樂，因耽曝背溫。此時新放飲，招我苦吟魂。
冬日山居好十首  其三 舒岳祥 
冬日山居好，隨家豐儉宜。果成猿種核，薪落鶴巢枝。梅見天機早，菊知霜信遲。讀書年少事，任汝眼昏眵。
冬日山居好十首  其四 舒岳祥 
冬日山居好，幽齋羃紙窗。溫存簷鵲並，暖熱竹鳩雙。鹿下霜封塹，樵歸雪印矼。從茲謝城府，吾志鹿門龐。
冬日山居好十首  其五 舒岳祥 
冬日山居好，尤於老叟便。年衰催釀酒，骨冷早裝綿。著帽來梅下，扶輿到雪邊。興來聊復爾，微倦自高眠。
冬日山居好十首  其六 舒岳祥 
冬日山居好，農人告歲功。明朝輸井稅，深夜動機舂。木脫見山市，霜清聞澗鐘。倘無饑凍迫，何必羨侯封。
冬日山居好十首  其七 舒岳祥 
冬日山居好，先生獵較時。海陂寒網鴈，嵐市夜分麋。酒熟隣相聚，家貧盜不窺。偷生前進士，幸矣過耆頤。
冬日山居好十首  其八 舒岳祥 
冬日山居好，能閒樂自全。米豐平酒價，蔬賤減魚錢。偶爾思前事，依然是少年。下簾高枕卧，門外北風顛。
冬日山居好十首  其九 舒岳祥 
冬日山居好，不知年又窮。老人六十七，破衲兩三重。未要迎新歲，聊須駐舊冬。明堂知未議，安用聘申公。
冬日山居好十首  其一○ 舒岳祥 
冬日山居好，能安始識閒。漁歸溪口港，樵下屋頭山。竹蠣含梅蘂，江鱸著玳斑。人生何所事，口腹最相關。
山甫遊鄞訪僧復歸山房 舒岳祥 
麥熟歸小隠，詩名留遠方。竹冠山靄重，棕屨石苔香。掃徑憐新筍，臨池玩舊芳。僧交非昔比，吾黨懼行藏。
送胡山甫歸山房 舒岳祥 
出峽復歸寺，身孤心更虛。半瓢岩下水，一豆雪中蔬。自制烏羅帽，閑將白髮梳。與君能幾別，此意重相於。
八月十五夜月 舒岳祥 
此夜十分月，年時中半秋。華夷同一照，今古幾多愁。顥氣橫空白，天光際海浮。兒時讀書處，桂子落巖幽。
戲贈陳用之羨渠食筍也 舒岳祥 
食筍肥勝肉，胸吞千畝寬。汗青終日對，水墨一窗寒。吾子風流甚，此君冰雪完。每思參玉版，莫作北傖看。
山行 舒岳祥 
今日新晴好，東風散麥鬚。山泉中琴瑟，巖鳥合笙竽。總是太平曲，何勞擊壤圖。誰知花濺淚，杜老獨嗟吁。
憶篆畦 舒岳祥 
流水人千里，清風酒一尊。烏頭何日白，鶴髮幾人存。石樹根基壯，秋蟲羽股繁。殷勤問來使，元亮欲歸園。
送王奕世歸玉塘 舒岳祥 
故人今有子，過我乞銘文。紅樹催年老，青燈話夜分。詩箋傳父業，隸筆張吾軍。萬里青州路，沂公幾代墳。
十二月初七日補綴舊詩寄正仲 舒岳祥 
歲闌思飲酒，人老且捐書。春日將輝賁，陰風爲掃除。花前看燈蟹，雪後坐庵魚。有約君無負，牆根摘露蔬。
山居 舒岳祥 
雀飲梅心雪，魚吞水面雲。山居差有味，世事不堪聞。野燒窮狸穴，晴霄轉鴈羣。溪寒春未著，閏月壓餘分。
借正仲韻賦牡丹 舒岳祥 
洛陽宮苑地，幻出幾花身。艷色宜當午，開時惜殿春。管弦非舊國，風雨易愁人。同是多情客，相逢說夢因。
阪坑頭上籃輿煙雨中賦此醒困 舒岳祥 
下眺黄泥阪，濛濛曉霧漫。巖泉時一滴，松雨幾曾乾。利倍鹽爲市，耕勞石作田。我來聊小憇，前去路千難。
十三日即事 舒岳祥 
蒿欺菊叢瘦，蔓壓橘枝低。應俗精神減，傷時夢寐迷。欹眠中夜鴈，薄飯午時鷄。咄咄真堪怪，秋深杜宇啼。
春分偶飲成醉兀兀坐睡覺而殘月在窗矣 舒岳祥 
酒熟還成飲，花香忽過牆。近燈人影大，斜月樹身長。陰洞龍藏雨，春苗麝養香。閒吟誰與語，醉倚一胡牀。
闕題 舒岳祥 
潮分船出浦，雪破馬行沙。去去三千里，疎疎八九家。矮壺分乳酪，疏竹看梅花。虎豹方充斥，風林噪亂鴉。
田舍偶憶菖蒲 舒岳祥 
山窗偶閑靜，無事憶菖蒲。怪石磨劍脊，西風拂虎鬚。性貞偏愛潔，節勁固應癯。何日新書室，清泉手自𣂏。
渚宮秋思 舒岳祥 
石樹表獨立，瓦蛩相與言。雙鷗定漁社，一犬護柴門。抱甕非吾土，浮家何處村。枕邊黄黍飯，用此了乾坤。
風 舒岳祥 
太虛無朕兆，因物見形聲。入竹須搶地，驅潮欲打城。八方隨氣轉，萬里掃塵清。誰道鵬摶壯，反從虎嘯生。
中秋與山甫登樓小酌 舒岳祥 
莫笑斯樓小，因高勢自尊。江山圖萬井，烟樹點千村。斫却月中桂，烹他海上鯤。乘槎八月半，與子探河源。
觀窗前月過有感 舒岳祥 
簷影倒垂地，月高窗更陰。殘蛩沉積葉，悲鳥發遥岑。易下傷時淚，難平讀史心。胸中猶若此，酒盞可辭深。
聞有海船入鄞作詩附寄正仲 舒岳祥 
華館多髯客，深山短髮翁。鐘聲更點外，螢焰燒痕中。春日同傾酒，寒溪數過鴻。天門通海路，詩寄鄮城東。
山甫還峽石有懷書寄 舒岳祥 
靜者一爲別，誰將幽抱同。行詩求谷友，買紙囑溪翁。數點淡雲樹，一行遥海鴻。莫因尋薯蕷，深入萬山叢。
坐對蘭菊有樵人獻石輪囷如雲亦鐵中錚錚也喜而成咏 舒岳祥 
老入遠公社，閑披貝葉文。移梅兼得月，買石看生雲。潭浄知魚數，煙青別鷺羣。平生有香癖，蘭菊勝爐薰。
春深贈山甫 舒岳祥 
石枕空蝴蝶，山窗足杜鵑。春深方沃若，人意自翛然。衰老難爲別，留連未肯眠。燈花知我意，今夜大如錢。
贈周此山 舒岳祥  庐山
梅花台越路，來往此番新。風月三間屋，乾坤六尺身。枕中鉛汞術，筆下蕙蘭春。聽說西江事，廬山面目真。
春晚聞霰客思凄然兩日不見達善季辯書懷奉寄 舒岳祥 
夜闌風薄樹，雨急水坍沙。書在吾何恨，春深自憶家。高花猶著雪，淺草早鳴蛙。同是離居客，相逢弔歲華。
趨俗 舒岳祥 
殘雪高峯外，孤猿細雨中。看花心未老，問事耳須聾。時俗同傖父，歸休學塞翁。相隨携酒去，獵較祭田公。
葬沈氏墓 舒岳祥 
連夜頻夢見，那知是與非。天高難告訴，佛近且皈依。修竹墳三尺，寒梅石四圍。有兒年十七，他日望傳衣。
哭謝尚書 舒岳祥 
翰林真學士，吏部老尚書。薊北非吾土，鄞江有舊廬。死生今已矣，出處竟何如。邛竹先龍化，人琴一慟餘。
哭王達善 舒岳祥 
一叟經年瘧，蕭然强飯蔬。殘花清供後，瘦竹苦吟餘。女授伏生業，兒工阿買書。曾無一紙別，疑信問何如。
哭李實甫 舒岳祥 
帝閽嘗再叩，龍頷竟難攀。帙散螢千點，詩留豹一斑。人生會有極，吾道幾曾還。藏我擇軒記，名垂天地間。
哭匊田詩老  其一 舒岳祥 
尋源自永嘉，清響黜浮葩。一字不犯古，五言真到家。思幽多掩抑，情至重咨嗟。欲擬徵君誄，天寒日又斜。
哭匊田詩老  其二 舒岳祥 
本是攻文者，其如癖在詩。人皆尊島佛，我欲效宗師。廢圃營新屋，寒花带短籬。風流無此老，遺藁訪佳兒。
哭陳伯求 舒岳祥 
早總淮西餉，晚爲刑部郎。艱危身九隕，漂泊淚千行。天地孤忠在，山河遺恨長。寡妻隨季女，猶得在鄞鄉。
燈下飲別 舒岳祥 
歲晚客思去，天寒子肯來。稽留須酒熟，歡喜見梅開。蠟屐匆匆駐，箯輿故故迴。嘉平猶未盡，且欲舉殘杯。
贈別山甫 舒岳祥 
勞君出南峽，從我上東山。辟惡香萸紫，延年細菊斑。看雲獨無語，覆斗且徐還。說到忘機處，沙鷗也自閒。
贈別君英 舒岳祥 
相去十五里，不來幾半年。知君有農事，疎我話詩篇。置石桐陰澗，開門海口天。老人愁此別，把酒菊叢邊。
山甫遊嵊拜戴安道墓而歸新年過我鳳棲作此贈別 舒岳祥 
尚謁死安道，寧忘生閬風。千巖幾尊酒，百歲一枝筇。且可耽甜黑，何須醉軟紅。謝公高卧處，明月在巖松。
正仲過鳳棲臨行贈別 舒岳祥 
甲子春晴好，鳳棲理去鞍。江湖一葉小，風雨對床寒。鼻鼾聲何壯，燈花夜未闌。紛紛多盜日，吾黨敢求安。
贈正仲別 舒岳祥 
一年三過我，此去定經年。雪壓登魚渚，雲生落鴈田。壯遊今已矣，老別自潸然。心事有難說，斯文屬子傳。
再贈 舒岳祥 
不惜此時別，毋忘別後音。相隨溪上影，共息樹邊陰。水落行田蟹，霜晴出谷禽。何須拘改歲，有興即相尋。
四月六日絕糧用銀盞易穀作詩別之 舒岳祥 
從此與君別，臨行更一傾。縱令愁作海，誰送酒如澠。已悟興亡理，空留物我情。不知陶靖節，何物了平生。
十六夜月蝕既 舒岳祥 
蝦蟆新食月，金餠曲如鈎。天道終還舊，書生自隠憂。星辰秋後爛，河漢夜深流。我欲騎鵬背，乘風閲九州。
八月二十五日聞布新條 舒岳祥 
民命無魂鹿，烹庖幾日休。紛紛渾未悟，炯炯爲深憂。並和隣舂相，分漁步網收。聊爲目前計，甆椀汲新篘。
過劉允叔故居 舒岳祥 
流水孤村裏，先生此故居。風流今已矣，天道竟何如。古屋前朝檜，薌巖萬卷書。蒼苔封瓦礫，野燐出丘墟。
安住寺松聲 舒岳祥 
晴日千竿籟，春風萬鼓鼙。清和兼怨適，細大雜高低。釋子聆眠石，行人聽過溪。曾於天竺寺，爲爾駐遊藜。
聞鄞兵入仙居二首  其一 舒岳祥 
獨嶺斜陽笠，深溪夜雨燈。多憂未歸客，萬事不言僧。兵甲今如此，台明昔未曾。欲言徵斂數，天遠有誰能。
聞鄞兵入仙居二首  其二 舒岳祥 
細雨殘陽外，孤村亂水中。饑年才半菽，白髮聽疎舂。世事何曾了，吾生會有窮。深衣斂形日，嗟我一枝筇。
悲來 舒岳祥 
竹簡千年夢，楸枰萬古爭。推敲渾細事，著述亦虛名。春艷無長好，秋吟恨短生。乃知天壤內，各以一時鳴。
健洐僕有書五千卷藏明恩山房亂後幸存胡山甫寄一榻爲吟所聞已遷入作唐律寄題 舒岳祥 
歲久殘僧屋，吾書故不塵。持經入深竹，分韻與閑人。花氣聞慈像，松凉施四隣。細思貧最好，懷璧每戕身。
雪後喜晴和正仲近詩  其一 舒岳祥 
今朝天氣好，寒減煖初增。微醉無灰酒，閑居有髮僧。芳情花下月，艷眼雪中燈。久廢賡酬事，新詩忽啟縢。
雪後喜晴和正仲近詩  其二 舒岳祥 
雲開青鏡曉，病起白頭人。陽洞林光動，晴簷鳥語真。黄花修故事，新酒接比隣。火急輸官米，寒舂連夜頻。
十一月初三日夜有興尋梅 舒岳祥 
樹下春來往，窗間月死生。尋梅何處好，隨意自溪行。酒債應無數，燈花各有情。明朝江上路，風雪一詩成。
送潘少白遊桐柏宮 舒岳祥 
桐柏舊題句，方瀛新記文。因君重拂拭，爲我致殷勤。仙過峰停鶴，龍藏井閟雲。金丹如可鍊，此去訪方聞。
曝書庭中即事有作因思正仲在鴈蒼山南爲我作小楷雜以和篇當大有可觀因以寄之 舒岳祥 
稍覺干戈定，聊寬旦夕憂。黍黄鷄應喌，草遠犢呼牟。匣畫乘陽展，庭書值雨收。漳濱想公幹，小楷作銀鈎。
賤生之日邀正仲子堂小酌 舒岳祥 
開歲恰七十，吾衰病已頻。從今數正旦，一月有三晨。甲子添新誌，乾坤寄老身。晚年方學易，此意爲誰陳。
次正仲訪山中留別韻 舒岳祥 
及此真知老，吾初不謂然。相期無別事，不朽要千年。過我論新句，留君訂舊篇。胡爲趨歸騎，忙似趁潮船。
挽董知鎮 舒岳祥 
曾行栲源路，相訪竹溪頻。事帝清心旦，於人笑面春。升堂驚挂影，下榻憶延賓。風雪深尊夜，梅花滿座茵。
花鳥 舒岳祥 
色與聲俱妙，鳥啼花亂開。此時無事惱，有酒待誰來。漂泊迷歸路，昏花恣覆杯。已聞雷迸筍，不怕雹驚梅。
四月二十四日雨中分酒餉山友 舒岳祥 
欲言林下趣，思共澗邊行。細雨枇杷熟，空江杜若生。離居非遠道，向夕自含情。偶此開松酒，分將一榼傾。
楝花 舒岳祥 
蒸入黄梅雨，寒收苦楝風。團團羽葆盖，疊疊繡熏籠。文錦財堪用，金鈴實有功。小畦留一樹，斤斧幸相容。
山齋夜坐 舒岳祥 
新歲纔三日，春風便不同。花前雙鬢白，雪後一燈紅。老去心無術，愁來佛亦空。吾儒真實在，千古獲麟翁。
用正仲茅字韻 舒岳祥 
月白溪頭石，霜清屋上茅。歲行天自運，人老志還勞。冬菊忘年友，寒梅耐久交。向來金椀醉，今日對陶匏。
次張幼學見寄韻 舒岳祥 
何必羨商顔，幽奇出嶮艱。歸舟天際樹，宿鳥屋頭山。畏虎長危坐，尋僧更不閑。酬詩無好句，奚錦得空還。
九月朔晨起憶故園晚易 舒岳祥 
晚易圖書燼，篆畦花木新。承平三世積，喪亂一朝貧。清曉憑欄意，空山袖手人。平生欲學杜，漂泊始成真。
賦山庵梅花 舒岳祥 
水石生來瘦，乾坤孕此情。寒谿千尺照，殘雪數枝橫。光射霜髯逼，酥浮玉面爭。何人夜吹笛，故作斷腸聲。
簡胡山甫 舒岳祥 
門外月誰敲，花開醉遠郊。自尋幽寺宿，不耐俗人交。裘替疏泉洗，詩添續紙抄。一身舟不繫，萬事柱難膠。
臘月朔第二孫繩祖彌月喜其與翁同十一月而又皆乙亥時也因賦以祝之 舒岳祥 
繩祖初彌月，清晨抱見翁。頗憐頭額大，兼愛月時同。句法何時就，家聲待汝洪。吾年八十二，方見汝成童。
送潘少白赴連山館 舒岳祥 
桐木深坑嶺，菊田高弟家。聞渠能館致，去我使人嗟。箬長潛沙笋，蘭開傍石花。古琴留掛壁，此意澹無邪。
還龍舒舊隠 舒岳祥 
今朝歸小隠，隣里喜還悲。亡國誰修史，遺民自採詩。鼠營新穴壤，鶴理舊巢枝。見說寅年泰，冥心待運移。
懷昔 舒岳祥 
淮海新封國，東南望止戈。紗衣秋意早，石枕雨聲多。白露皺紅棗，西風擺老荷。昔年遊萬里，今日興如何。
暮春山居呈山甫正仲 舒岳祥 
逕盤如繆篆，石浄可橫琴。好鳥連朝在，蒼苔一寸深。撥泥尋筍脈，掃地引蕉陰。三客誰家有，風流壓晉林。
十七日夜村市 舒岳祥 
今歲梅誰待，因遲却未殘。新泉生暗谷，遠燒照前灘。圓景終難久，殘燈未肯闌。沉吟思往事，猶自倚闌干。
喜見早梅花 舒岳祥 
朔雪吹吟屋，春風駐酒家。野塘冰上鴈，官柳月中鴉。玉饌寒沙筍，金虀夜雨芽。開窗有新事，喜見早梅花。
戲作 舒岳祥 
莫笑山居僻，山居號令明。芭蕉工報雨，鴝鵒解知更。樵長專封拜，詩壇擁甲兵。開窗一壺酒，新句賞新晴。
秋夕寄周鍊師 舒岳祥 
蟲聲疊哀思，樹影弄清輝。休恨催年老，私慚昧昨非。倦童眠自語，驚鶴定還飛。遠念周高志，華顛坐翠微。
易庵道人歸鴈蒼兩月矣作詩趣之 舒岳祥 
一入鴈蒼山，山蒼鴈落灣。石螿鳴杼下，沙鳥宿窗間。吾子動多悔，老夫今稍閑。密雲疎雨裏，心事極相關。
甲申正月二十日遊盤谷道院贈石澗鍊師 舒岳祥 
滄海連雲族，青山遠驛塵。回旋成小隠，想像著幽人。桃樹偏臨水，梅花諱說春。扶輿穿犖确，空翠濕衣巾。
過明智寺 舒岳祥 
每過明智寺，小寺在山前。老衲分雲坐，山猿抱子眠。巖花紅雜雨，野水綠平田。火後傷心處，青山響杜鵑。
春晚寄二林 舒岳祥 
穀雨秧芽動，楝風花信來。蟹奔沙上火，筍長地中雷。燕子巢重定，主人門早開。二林詩敵手，先著一篇催。
辛卯正月二日蝶軒蚤作 舒岳祥 
鴉背閃晴天，輕明紫翠烟。年將人老大，形與影周旋。鳥語催晨枕，梅花照夜編。池塘春草句，此意有誰傳。
吾道 舒岳祥 
聞惡休三唾，懷賢賦七哀。衰年催白髮，細雨足紅梅。江海歸詩卷，乾坤換劫灰。老儒何所用，吾道自須回。
八月二十八日與潘少白劉君英草酌耕養堂時劉正仲以求免役入城予亦爲羣小見厄者也 舒岳祥 
二子論秋夜，秋蛩是四隣。葉黄狐下隴，燈暗鼠欺人。借譽門多客，臨危俗少親。平生劉正仲，於此見情真。
約諸友九日遊東山 舒岳祥 
語石雙蛩碎，鳴軒一葉鏘。黄花無舊客，白髮又重陽。日月雙飛翼，乾坤幾戰場。人生一百歲，不飲自堪傷。
山甫病中歸峽作此問之 舒岳祥 
山甫病歸峽，僧言藥有瘳。自憐三歲長，多白幾分頭。水鳥工吟夜，陰蛩苦話秋。詩人多病瘧，彊飯更何憂。
送帥初遊浙西 舒岳祥 
吳下吾遊地，因君思又飄。水花香外雨，沙鳥夢邊潮。載酒浮官舫，吟詩上驛橋。三高祠下過，爲賦楚辭招。
松花 舒岳祥 
偃蹇不入俗，隨春也作花。高攀許樵子，輕掃落僧家。功用雖非藥，風標正似茶。秋風收子食，辟穀勝胡麻。
消憂 舒岳祥 
鳳棲塘上路，春草思悠悠。綠樹雙黄鳥，青山一白頭。詩書自有厄，盜賊本非仇。天道知難問，吾貧不肯憂。
宿龜石寺 舒岳祥 
朅來誰主我，野寺得閑行。借屋安書庋，就巖搘飯鐺。山晴分鴈轉，水煖見魚生。無事人情好，相逢總笑迎。
遊龜石寺 舒岳祥 
舊說龜爲石，今知石化龜。溪分剡溪秀，亭近鎮亭遺。沙鳥穿青樾，巖花覆碧漪。逢僧如雅素，携看古廊碑。
重遊龜石寺 舒岳祥 
一龜先過水，更有一龜尋。鳥出石潭底，筍穿沙樹心。平橋連斷岸，古佛坐喬林。竹裏何人住，時聞嘯咏音。
曉凉 舒岳祥 
秋風萬里清，客子最含情。山路殘星在，柴門野水鳴。平田聞鴈起，落月有人行。破篋無書冊，何須眼復明。
題汪日賓西樓附山甫達之 舒岳祥 
不忘西來意，開窗西復西。柳懸魚怒頰，蒲縛蟹團臍。縣近更傳信，寺圍鐘到齊。山翁出山處，放杖得新題。
山窗即事思正仲有寄 舒岳祥 
相憐不相見，不見自情親。野水僧無影，斜陽樹半身。嬾蜂偷柏蜜，饑雀啄窗塵。吟就懷人杳，書成訪驛頻。
獨坐遣興 舒岳祥 
昏眼迷煙雨，修眉隠樹林。杜鵑知夜半，蟋蟀俟秋音。靜悟平生事，閒思萬古心。嗟跎七十五，既往莫追尋。
十月初七日山中感興 舒岳祥 
日暮空歸里，時艱未到家。稼收遷野鼠，柿熟亂慈鴉。冬煖生蘆笋，人閒對菊花。亡書何處補，無用自咨嗟。
二月初二日山中感興 舒岳祥 
山合風多急，江寒潮易殘。艱虞渾未息，漂泊若爲安。脫葉投沙井，吹花點石闌。故園歸夢切，雪潦幾時乾。
贈星翁 舒岳祥 
星翁言我壽，更壽復何求。老病花生眼，愁吟雪滿頭。髀消經萬險，面皺積千憂。十載不看鏡，今朝見自羞。
春日與正仲坐山齋余隠几就睡既覺而正仲端坐誦書未已此意似更勝淵明卿且去之語也 舒岳祥 
坐睡吾知味，觀書客更嘉。柴門桑舊曲，石逕筍新斜。花飽蜂歸國，巢成燕著家。此中真有意，高柳兩三鴉。
晝睡 舒岳祥 
生平慕睡鄉，逃暑最爲良。渴愛煎茶響，饑聞煮粥香。百年依白社，一枕熟黄粱。童嬾呼難動，貪眠到夕陽。
別銀瓶 舒岳祥 
年凶人賣子，吾亦賣銀瓶。送老無留物，因貧總割情。捐軀資我飽，覆斗餞君行。正是花香日，憑誰細細傾。
臨水送將歸 舒岳祥 
落葉秋江外，孤鐙遠樹中。片帆天上下，明月水西東。岐渚潮來白，晴霞暝更紅。一尊臨水驛，莫忘寄詩筒。
送俞宜民歸馬耳峰 舒岳祥 
晴雪集林薄，朝陽熙隴苗。青天堪數雁，白路自通樵。愁我未歸客，別君還過橋。何時燒短燭，軟語更終宵。
十月初三日追記丙子歲以此日風雪中度平坑嶺入馬耳峰 舒岳祥 
歲窮常鮮裕，人老更多悲。白日無閒客，青山有了時。乾坤馬跡滿，風雨鶴巢危。去歲來坑嶺，移家度嶮巇。
古漁父詞二首  其一 舒岳祥 
烟雨一葉小，江湖大厦寬。全家足風月，高枕恣波瀾。白雪披蓑立，青山揭笠看。莫將文叔事，溷我釣魚竿。
古漁父詞二首  其二 舒岳祥 
是店皆賒酒，無家只有船。燒魚岩下火，吹笛水中天。楓葉霜鋪地，蘆花月滿川。風波何處靜，收釣即安眠。
衰至和王達善 舒岳祥 
衰來知已漸，老去不容遲。居長常先導，徐行且遠期。相看飄鶴髮，久坐綻烏皮。百歲休嫌短，修名千載垂。
詠赬桐花 舒岳祥 
朱草文明瑞，茲花上品朱。巧瑳紅象珥，闊製紫雲襦。麗奪炎精盛，名霑御賜殊。且貪顔色好，鶴頂似他無。
因黄甘人便問訊帥初 舒岳祥 
茇舍干戈後，班荆薦莽餘。何人騎有鶴，顧我食無魚。孤憤向誰說，倦游休上書。時時問甘嶺，戴子近何如。
七月初四日賦紫薇花 舒岳祥 
蹙羅紅線緊，鎔蠟粉鬚黄。野寺花開日，平疇稻熟香。曾陪紅藥省，相對紫薇郎。尚憶絲綸閤，新秋雨露凉。
謝劉文伯惠好翁牋 舒岳祥 
春膏誇瑩浄，雲母鬭輕明。吾子誠不俗，老夫安用名。雖非時態尚，猶見故人情。雅興因君動，新吟憑几成。
秋日書事貽潘少白 舒岳祥 
樹色已非昨，蟲聲不忍聞。亂鴉投急景，老樹淰長雲。百頃青黄半，一村晴雨分。憑闌新得句，書贈特山君。
貽正仲 舒岳祥 
月生鯨海上，人在鴈蒼中。一巘環村轉，雙溪到海同。百年能幾見，七十有三翁。爲此當心惻，詩成走遞筒。
貽山甫 舒岳祥 
多病空餘老，勞生爲苦思。偶然新得句，長是不眠時。鼠攪歉無肉，傭逃怨食糜。此懷誰可訴，只恐則山知。
梅所將別夜坐敘懷 舒岳祥 
相見豈無期，前年亦此時。青山吾有約，白髮子能醫。石室誰看鼎，巖泉似散絲。老人偏重別，去路渺相思。
去春帥初嘗約爲榆林遊欲烹羊釀酒爲小孟嘗既而僕歸鳳棲後帥初亦往西浙遂不果今帥初已歸當踐前言但同游之客達善已下世矣因黄甘便作詩以敘其懷 舒岳祥 
戴子遊西浙，藕花香滿船。因思今日日，又是去年年。楊果珍閩荔，榆林下剡川。烹羊曾有約，已失碧桃仙。
記夢  其一 舒岳祥 
春夢是耶非，終慚戀祿微。整冠騎馬出，欹枕聽鷄回。食蘗風霜入，還丹志願違。未能忘習氣，安得寸心灰。
記夢  其二 舒岳祥 
梅花清入夢，詩骨定非常。半樹原遮蘚，無風也自香。籃輿衝暮雪，茅舍带晨霜。傍竹依松處，無心肯向陽。
八月初三日五更夢覺追記 舒岳祥 
林下青衫卸，尊前白髮欹。少年行樂事，暮景感傷時。鍊藥嫌長嬾，觀書悔已遲。惜花心性在，時復一吟詩。
夢回 舒岳祥 
月上芙蓉浦，船依杜若洲。歲行人冉冉，川永夢悠悠。天地回青眼，江山養白頭。老生如朽木，安識有悲秋。
題存思庵壁 舒岳祥 
香飯炊魚白，新醅擘蟹黄。秋風元不惡，鄉思自難忘。田水閑無用，山雲薄有光。篆畦消息好，一路木樨香。
巾山題客舍壁 舒岳祥 
曉行風露清，夾徑草蟲鳴。虎近常行市，鷄啼早出城。路長終是到，世險自難平。學得王陽術，黄金可立成。
四月初四日正仲子堂可大及梅所周鍊師會耕養堂 舒岳祥 
白月一家好，青山四坐迎。短筇看虎跡，高枕聽蛙聲。草具枇杷足，瓜廬熠燿行。相逢總佳士，更喜著彌明。
含笑花 舒岳祥 
半面羞藏袂，回頭嬾向人。清凉生夜氣，冷淡見天真。此物慳開口，他花怯效顰。莫嫌容易落，笑罷總成塵。
詠竹拂子謝潘可大 舒岳祥 
天封竹拂子，贈我意何勤。白馬惟餘鬣，蒼蠅合避人。柄雙疑共産，身粉止留筋。可鄙椶毛賤，堪同麈尾珍。書齋添道氣，入室許嘉賓。
壬辰正月胡子持孫平叔劉正仲諸友於鴈蒼建赤城先生祠賦唐律一十韻以紀其事 舒岳祥 
句讀從朱老，經書本釋翁。於藍青所出，他石玉堪攻。文啟吾鄉秀，心知百代崇。推尊非苟合，議論自難同。名節道鄉峻，詞章淮海雄。諸公交贊譽，此老定磨礲。舊祀儒宮側，新祠佛寺東。開山猶別子，傳鉢許宗風。俎豆干戈後，詩書煨燼中。千年期勿壞，印印此心通。
評花 舒岳祥 
我欣牟莟重，君喜菜花黄。露浥虀菹味，風摇餠餌香。均爲資食品，乍可少羹湯。若論充冬蓄，何如續夏糧。書生有定祿，百罋亦須嘗。
詠紫荆花 舒岳祥 
自古惟聞棠棣詠，後人多感紫荆回。固知天理隨機觸，亦本詩人起興來。枯條誰綴桃花米，嫩蕊初挼撒酒媒。野老門前栽一樹，纔開桐角此花開。
登樓 舒岳祥 
千年日月藏丹鼎，萬里乾坤著白頭。落木斷虹天渺渺，閒雲倦鳥日悠悠。開門碧海通諸島，極目青山是別州。我欲便騎黄鶴去，回頭還有故鄉愁。
和正仲送達善歸錢塘韻 舒岳祥 
二客論交自有時，篆畦相會不相期。家如元亮貧更好，學抵申公老未衰。好詩甚似無聲畫，昏眼羞同沒字碑。買地近來聞闢圃，樊侯種桼未爲遲。
水金蓮 舒岳祥 
波心隠隠金椎出，只道馮夷先導來。笑口漸開黄玉罋，丹心初見小蓮胎。步花想見江妃佩，燒燭那從水殿回。傳記無聞今始著，莫嫌閑客少詩才。
題巾山翠微 舒岳祥 
逆水遊鯤去不迴，兩鬐插背尚崔嵬。月將塔影和峯轉，風作潮花入寺來。星斗四垂雙闕壯，乾坤一覽八窗開。山僧高卧還知否，人世如今換劫灰。
梨花 舒岳祥 
新葉輕柔宜與藉，芳心疎散不須茸。象床骨冷驚春夢，霧閣神清怯曉風。雨裏多情危有淚，月中澄瑩望如空。清明寒食人何處，金谷昭陽事不同。
牽牛花 舒岳祥 
卉中深碧斯爲最，繡蝶紅蜻宿近枝。巧補疎籬陰漠漠，善緣高竹實纍纍。滿承秋露瑶杯瑩，半斂朝陽翠袖欹。入藥性寒君莫棄，良醫疎滯用隨宜。
石上種劍蒲其脊成矣非陶隠居所謂溪蓀者耶 舒岳祥 
崑山片玉天生潤，鴈蕩移來手自栽。禪客久親清少病，山童勤拂浄無埃。葉端灑灑通心露，根畔疎疎引水苔。必有事焉還勿助，此方端自養原來。
菖蒲最難養置而弗省則弗滋勤勤拂拭則病矣余性甚嗜之往往不特人病苗而苗亦病人矣講求其法至備嘗爲之作譜書留南郭楊建處建攝令黄巖死於兵無從問矣端午日尋石菖蒲偶成一律 舒岳祥 
多忘昏昏久廢書，閑來石上採菖蒲。瘦鞭走石蛟龍窟，細葉穿苔虎豹鬚。陰洞容光明復晦，乳泉盈坎潤難枯。試拈九節風前嗅，已覺登仙不用扶。
六月十一日山窗散愁 舒岳祥 
平生志大孔文舉，牢落依然不可羈。茨闔小窗巢燕子，菰蒲新雨試鵝兒。胸襟大悶書不讀，口吻微吟人未知。安得一簑江海去，持螯作鱠卧鴟夷。
賦眼昏 舒岳祥 
不爲吟哦苦苦頻，老逢憂患損精神。見人依約近方省，認字微茫久未真。漠漠江山渾水墨，冥冥草樹隔烟塵。何人解呪楊枝水，洗浄從前業障因。
次韻正仲秋晚感興 舒岳祥 
舉頭無路見長安，十月江南有朔寒。岩瀑飛來雲影濕，溪霜著處葉聲乾。相思一夜心先醉，欲話前冬鼻已酸。愛爾和詩添記事，愁來時解錦囊看。
次韻答胡山甫避地述懷時予有結茅馬奧之意 舒岳祥 
兔迒鹿町便爲家，不怕飛騰萬仞崖。此日披榛尋細路，他年買地卜幽齋。山風索索鳴林籜，野水洄洄汎柴。到此冥心齊物理，藉茅枕石氏無懷。
有感 舒岳祥 
風雨翛翛花事闌，餘寒迤邐麥秋天。一春不見飛蝴蝶，幾夜初聞叫杜鵑。林外畫眉誰嫵媚，花繡眼自便翾。上林還有嚶鳴否，此日春歸一黯然。
玉毬花 舒岳祥 
花開壓逕枝堪挽，花落鋪階雪不飄。繭老蛾成投綠水，香乾蝶散離長條。滿地月明濃不掃，無人梅落怨難銷。老人別有心中事，愧爾投瓜乏報瑶。
問信 舒岳祥 
鳳棲老子近何如，骨格崚嶒久病餘。新酒得時招近局，小樓無事憶亡書。眼昏長道青燈暗，頭癢空將短髮梳。昨夜西風吹海動，磨刀準擬膾鱸魚。
蜜蜂 舒岳祥 
官課有嚴投急影，公衙未退沸繁聲。香材聚斂千家圃，兵衛森凝百雉城。額上粉輕春尚早，股間金重日初晴。百蟲未敢梅花近，唯有渠來蹴雪英。
題劉君英石屏 舒岳祥 
天碑萬古閟嶙峋，自我來追此日新。旭日小村鳩喚婦，寒霜疎木鴈來賓。路長橋斷誰家店，天遠舟行何處人。萬頃黄蘆秋色裏，是中著我坐垂緡。
次韻記馬耳峰舊遊 舒岳祥 
牙軸珠聯祕籥縢，曉窗開卷見詩朋。曲渠荷葦鳴新雨，深院茶梅響落冰。山市雪晴邀試酒，溪橋月好近燒燈。玉泓不放花流出，聞有潜魚解避罾。
次韻酬正仲 舒岳祥 
絲窠鼠跡鎖書縢，老去斯文屬友朋。凍芋共煨須熟火，寒葅對嚼欲生冰。山深有客傳詩藁，庵小無僧上佛燈。西去薌巖才半里，有蛟寒蟄得沉罾。
周梅所携正仲再和借書韻見示次韻報之 舒岳祥 
少日從軍輝綠縢，如今一室與雲朋。低眉深閉車中婦，背俗空懸木上罾。何幸傳衣歸六祖，莫忘受記出燃燈。相期何止詩篇事，大節無虧誓飲冰。
七月十五日競傳有鐵騎八百來屠寧海人懼罹仙居禍僦船入海從鴟夷子遊余在龍舒精舍事定而後聞之幸免奔竄深有羨于漁家之樂也作漁父一首 舒岳祥 
年來避世羨漁郎，全載妻兒雲水鄉。隔葦鳴榔分細火，带苔收網曬斜陽。一絲寒雨鱸腮紫，半箔歸潮蟹斗黄。欲逐鴟夷江海去，西風無奈稻花香。
次和楊中齋讀閬風菊譜因覓本植齋前韻 舒岳祥 
爲愛寒花晚節香，故栽松逕與茅堂。壽思園綺眠商嶺，清想夷齊遁首陽。俗眼只貪金带紫，丹心惟喜御袍黄。先生遠覓陶潛種，急作山書寄孟光。
端午感懷 舒岳祥 
曾飲昌陽七十三，老來大布當輕衫。豫儲當採三年艾，緩計空尋六日蟾。楚俗舊時沉黍恨，唐宮此日賜衣霑。梔香滿院人如玉，尚想薰風半捲簾。
正仲入鄞敘懷送別二首  其一 舒岳祥 
遇事無心心自放，如今心事放尤難。酒開愁緒湯澆雪，書潤枯腸火養丹。欹枕啼鴉分曉色，把杯歸鴈破春寒。君來訪我連朝雨，三日新晴理去鞍。
正仲入鄞敘懷送別二首  其二 舒岳祥 
此別未知長與短，一春風雨助凄然。欲隨流水入城去，更繫扁舟話柳邊。芳草斜陽新住蝶，落花飛絮亂啼鵑。鴈蒼山好須回首，便見秋風在眼前。
正仲有詩因次和再別 舒岳祥 
好客分明爲我來，不嫌茅舍似鷄棲。歸雲古樹如新畫，久雨蒼崖失舊題。別我此行正月盡，懷君老眼兩行啼。丈夫出處有常度，不爲黄金顔色低。
夢笑 舒岳祥 
過盡江山十萬鴻，梅花昨夜笑東風。客行草樹綿綿外，夢覺烏鴉渺渺中。天道難知龜不信，人生有恨水無窮。今年厄閏有如此，萬事繩牀俯仰空。
十二月初八日曉夢歸故園 舒岳祥 
紅藤枕上到家園，花木蕭疎可若干。陋巷夕陽人悄悄，舊牆新雨竹娟娟。數聲啼鳥春愁破，幾點殘星夜話闌。世事旋消還旋積，只留青史得千年。
野老 舒岳祥 
野老巢居江上成，相親幽事遠浮名。近村飲酒携孫去，遠寺尋蘭領犬行。麥老秧高關念慮，花開果熟有將迎。舊時風俗今誰有，見爾令人憶太平。
有懷正仲還鴈峰詩 舒岳祥 
松聲夜半如傾瀑，憶坐西齋共不眠。一鼓輕雷驚蟄後，細篩微雨落梅天。臨流欲渡還休笑，送客歸來始惘然。掩卷有誰知此意，一窗新綠待啼鵑。
戲述任翻詩句酬儲梅癯見和之作 舒岳祥 
我愛巾山去復迴，城中平地起崔嵬。前村清景何人占，絕頂新凉幾夜來。鶴起露翻松磴響，僧吟月上竹房開。任翻鍊得清新字，想見斯人百念灰。
四月初一日積雨新霽偶成 舒岳祥 
渺然清興憶江湖，縛住此心安破廬。新綠池塘魚散子，落紅園徑鳥將雛。青梅成後少佳果，苦蕒出來無好蔬。老疾已艱登陟具，誰能爲作卧遊圖。
挽愛山李德夫 舒岳祥 
不爲時新刺繡紋，鵠袍鶴髮自相親。襄陽須有漢耆舊，彭澤終爲晉隠淪。往往名場躋後輩，時時相衮問斯人。如今天道平如槩，得失榮枯一幻塵。
即事 舒岳祥 
麥熟南風挂衲畦，山禽快活曉來啼。中分草色柴車路，半壓藤花石步谿。茅屋數家深避馬，竹林三里遠聞雞。荒村得句將誰贈，牆壁還隨即事題。
次韻和正仲南風 舒岳祥 
有客披襟曰快哉，豈知元自舜絃來。但令酷吏暑先去，足想蒼生慍自開。樹影縱橫流院落，荷香來往護池臺。公權只賦生凉句，不道閭閻正苦哀。
十月十八日聞鴈 舒岳祥 
一聲空杳分千響，萬里荒凉月正明。共說江南舊來處，還思沙漠遠行程。如哀如怨知何事，相應相呼也有情。驚起蘆花不成夢，江城應是報嚴更。
新歷未頒遺民感愴二首貽王達善曹季辯胡山甫戴帥初諸君皆避地客也  其一 舒岳祥 
故國山河成斷絕，孤臣江海自飄零。窗間取月離離白，樹下窺天碎碎青。一鴈不來山驛靜，千梅欲動客愁醒。新來未賜王春歷，三尺堯階自有蓂。
新歷未頒遺民感愴二首貽王達善曹季辯胡山甫戴帥初諸君皆避地客也  其二 舒岳祥 
寒氣著人身似病，世塗多故鬢如銀。劫灰今信胡僧說，野燐多應戰鬼新。兵甲縱橫滿天地，衣冠顛倒走風塵。古今歷數歸仁義，河洛圖書屬聖神。
自和前韻答達善  其一 舒岳祥 
一字不輕王達善，忽看唾玉落鈎銀。共評中說躋尊魏，誰草玄經飾美新。大澤深山容避地，蓬萊弱水歎揚塵。與君同勘丹經訣，長飯青精養谷神。
自和前韻答達善  其二 舒岳祥 
幽幽叢薄無塵到，渺渺菅茅有露零。松曲似腰元自直，潭澄如眼向誰青。千愁淟涊那能浣，萬事凄迷不欲醒。陰晦終逢開霽日，宮槐移影度階蓂。
再和前韻答達善季辯  其一 舒岳祥 
屝屨送人征影遠，布裘知我涕痕零。初愁凍雪無狐白，忽喜晴霄現卵青。欲向華山成穩睡，不禁楚澤自長醒。桃源自昔無秦歷，草木榮枯是瑞蓂。
再和前韻答達善季辯  其二 舒岳祥 
北固漫誇城立鐵，錢塘休說浪翻銀。江山不改英雄泯，宇宙無窮戰伐新。過眼煙花空似錦，到頭富貴總成塵。舊時都下逢除夕，果食花餳祭竈神。
綠陰 舒岳祥 
野色蒙茸翠羽蓋，山光澹蕩碧油幢。午煙時引煎茶竈，曉霧還霑讀易窗。隠映擲金鶑點點，分明藉玉鷺雙雙。莫疑蛇動杯中影，一笑開襟釣大江。
詠鸂鶒 舒岳祥 
雙雙遊戲水仙宮，著錦衣裳舞鏡空。晴浴桃花紅影裏，雨眠蓮葉翠香中。文禽自是風情別，野鷺休將品格同。寄語虞羅須取，莫令失侶各西東。
謝御史王素行免里正之役 舒岳祥 
繡衣御史當霄立，星次周流到上台。萬里東隅觀出日，十年幽蟄聽驚雷。頓令絕學知書貴，解使貪官覺賄災。恩及老生何以報，只將頌語獻行臺。
感懷 舒岳祥 
時事傳來日日新，信疑相半向誰詢。一寒一暑成吾老，多雨多愁過却春。酒畔暫休無限事，花前難買自由身。百年猶有四十在，須見昇平作幸民。
對紅藥有感 舒岳祥 
牡丹過後賣芍藥，清曉天街頻叫時。傳世園林鶑自占，有名花草蝶先知。百年富貴一場夢，千古英雄幾局棋。世上興亡總如此，我今嘆老復嗟衰。
百合 舒岳祥 
收合千紅不上枝，綠莖丹萼稱施爲。燈籠翠幹從高揭，火繖流蘇直下垂。文豹翻身騰綵仗，赤龍奮爪擺朱旗。莫疑衰老多誇語，漬蜜蒸根潤上池。
梔子花 舒岳祥 
六出臺成一寸心，銀盤裏許貯金簪。月中不著蠅點璧，春過翻疑蝶滿林。陸地水光山院靜，炎天冰片石壇深。揚州只說瓊花好，漠漠風沙何處尋。
和王達善碧桃詩 舒岳祥 
石階無罅誰銜子，燒地成焦豈復芽。千歲分根染天水，單臺五出異朝霞。朝紳濟濟水蒼佩，仙袂盈盈萼綠華。作記不嫌人事晚，來年潤筆到山家。
同正仲賦赬桐彩蝶 舒岳祥 
守著赬桐不爲香，翩如鳳子往來忙。徘徊最愛真紅色，摇曳偏垂五彩裳。寧號孟蟬隨鬢裊，莫爲鬼蝶幻身藏。惜花却似詩人性，日舞中間夜宿房。
一葉 舒岳祥 
欲排江渚千鴻陣，先舞庭皋一葉秋。細路桑麻高下屋，平湖風雨往來舟。人間酒熟花爲客，夢覺殘燈月上樓。故舊凋零我老矣，少年安肯與同。
枕上聞蛩有感 舒岳祥 
桑鳥催耕緣底事，草蟲促織竟何成。春風秋月祗垂淚，北斗南箕空得名。有客悲歌持筑擊，何時至治以韶鳴。吾儕吟詠還如此，哀樂不知何處生。
小閣省心 舒岳祥 
避地逃名花裏居，春風何事轉桑樞。退藏小閣收心靜，閑下危階放步徐。身到衰時方學道，眼當昏處始觀書。一生日力悠悠度，總悔從前作計疎。
詠蝶 舒岳祥 
前身曾學昭儀舞，時樣工爲京兆眉。揀盡好枝無可意，倦尋芳草歇多時。曉畦霧重狂須減，風檻花飛悞與隨。不但蛛絲深著避，更知紅袖亦堪疑。
春日即事 舒岳祥 
燈夕花朝都已過，石泉槐火又將新。故鄉失業荆榛滿，客子長饑雨雪頻。底處桃源堪避世，何人橘裏得藏身。朝家細核丁黄籍，食指雖多無絹銀。
次正仲賦桃花韻 舒岳祥 
紅紅白白好容顔，笑日臨風錦裹山。且引綵雲來洞口，莫隨流水去人間。憶遊夢得嗟重到，訪異驎之擬不還。自是劉郎有緣會，一千年後重來攀。
詠篆畦垂絲海棠 舒岳祥 
奪胎錦带仍添麗，借面芙蓉特太癯。睡去不禁春露壓，醉來誰倩曉風扶。長條莫恨無新葉，纖瓣還能著細鬚。火急提魚花下飲，明朝千點亂青蕪。
正月十四日小園偶坐 舒岳祥 
天地元從雪後新，開簾閑坐看回春。謝公夢覺池生草，杜老羹成澗有芹。正是泰和嘉氣象，好調寒煖養精神。花前不著多憂客，百舌何妨報事頻。
次韻答達善 舒岳祥 
道不能鳴假物鳴，數篇詩見故人情。重經喪亂成南北，多謝交遊訪死生。我始欲愁將老至，公須少忍待時平。古來毀棄連城璧，不恨沈埋百世英。
試楊日新筆次韻答戴帥初 舒岳祥 
聞爾又歸青嶂住，四明西畔越東頭。山當籬外偏環屋，水到門前總合流。得句苦遲難附置，懷人不見更登樓。掃除兒女相思話，好作閬風十日遊。
寄慈林交講師 舒岳祥 
有意西林尋小隠，無田東瀼可隣家。聞師投謁不入巷，知我無人能點茶。山色一谿連雨色，雪花十里糝松花。秋聲正與公相似，相對忘言定不差。
詠密囿花 舒岳祥 
繁枝密密宜樊圃，以此能當密囿名。不信嫩莖藏勁刺，試將纖手觸紅英。毛身秦女自正色，鳥爪麻姑無俗情。方朔竊桃何處入，只應列子御風行。
攬秋 舒岳祥 
讀書瞪視眼花亂，力穡作勞足繭休。尊俎風流容鴨脚，語言滋味許鴻頭。蘆根繫艇誰敲火，木末開扉獨攬秋。壯日貂裘無恙不，浩歌聊爲解牢愁。
詠佛見笑 舒岳祥 
錦堂得此添春色，金屋從他著麗人。老佛見之憐且笑，少年休以妄爲真。梵天寶相宜方駕，海島金沙合效顰。可是好花多刺手，漢濱游女禮防身。
蓼花 舒岳祥 
曾向江湖久釣遊，極憐紅蓼滿汀洲。清秋欲近先開眼，小雨纔鳴急點頭。翡翠忽來機事動，蜻蜓不定晚風遒。拒霜未放菡萏謝，點綴中間一段愁。
約平叔高秋泛海 舒岳祥 
乘桴欲看日生東，借子門前一席風。白石鑿餘雲補穴，青峯開處月浮宮。持螯斫鱠萬事足，踞殻食蜊千劫空。剩欲作詩招酒社，恐君戶小趣難同。
冬至前一日小史自溪上獻梅四枝寘之書案奇奇怪怪爲賦長句志喜也 舒岳祥 
中有黄金白玉姝，莫欺紅粒綴茱萸。曉風吹面成冰腦，夜雪流脂結玉酥。凍蘂未期春鳥啄，寒香不上暖蜂鬚。一生欲壓孤山句，囊錦空垂氣浪麤。
木芙蓉 舒岳祥 
溪山瀟灑最宜秋，緩步何須百尺樓。亂後見花如故舊，老來得酒更風流。幽蓀暗折誰知處，好鳥一啼人舉頭。欲對黄花開口笑，茫然消息也堪愁。
贈敏求 舒岳祥 
抄書滿架筆無塵，自是餐霞洞裏人。性癖貪吟如好色，話終更僕尚留賓。愛花更縮栽蔬地，開徑還通指竹鄰。不是不貧貧得雅，如今金塢總輸貧。
戲贈牛女 舒岳祥 
擲果久憐潘岳好，投梭不放幼輿癡。彩雲似扇羞郎面，新月如弓學婦眉。喜鵲成橋終有別，陽烏出海且教遲。如何自古占天者，不說經躔有動移。
三月二十三日效樂天體 舒岳祥 
習習東風白苧裘，餘寒未盡滯清愁。柳疑楚舞腰偏細，鶑學吳音舌更柔。好景良辰千古在，騷人墨客幾時休。一年佳致惟春莫，可惜花飛人白頭。
小酌送春 舒岳祥 
春風元逐土牛來，欲去金錢買不回。莫道鶑花拋白髮，且將蠶豆伴青梅。落花流水辭梁苑，芳草斜陽上楚臺。孝子不嫌閑寂坐，綠陰如屋兩三杯。
次韻答孫平叔感春之作  其一 舒岳祥 
從教鑿石置官場，不怕滄溟地脈傷。薜荔斸開山鬼泣，莓苔迸出水精凉。東周以後一春夢，西晉于今幾夕陽。自有青天開豁處，高秋買棹泛蒼茫。
次韻答孫平叔感春之作  其二 舒岳祥 
五陵三輔少年場，往事歡娛總不傷。閲世鶑花見興廢，隨時蜂蝶有炎凉。原嘗館寂生春草，田竇門荒掩夕陽。漢殿唐宮亦如此，由來天道本茫茫。
次韻答孫平叔感春之作  其三 舒岳祥 
江湖處處尋春去，每到芳時醉不歸。簾幙生香花欲語，池塘細雨燕交飛。閒思此事真難得，或恐他生願不違。欲作三門終老計，買山囊罄值年饑。
寄王真人 舒岳祥  西湖
象簡銀冠覲冕旒，一清沆瀣九天秋。西湖處士梅花屋，太乙真人蓮葉舟。聞道遼東來白鶴，不知函谷度青牛。人間天上無拘束，且駕長螭賦遠遊。
梅花二首遺正仲少見折贈之意 舒岳祥 
晴暖不妨臨石瀨，清寒多是傍柴關。香鬚蜂咬應知苦，斜影僧眠得占閑。數點稀星枝上下，一痕殘雪樹中間。入冬冷落愁眉結，見爾鮮明故展顔。
三月十七日食櫻桃蠶豆知麥熟日至矣示家人爲我進一杯也 舒岳祥 
清明已自斷百果，櫻豆從頭次第嘗。青山四面欲春晚，白髮千丈照溪長。偶然坐石雲離次，久不窺園竹亂行。甔石屢空惟食粥，平臯聞道麥鬚黄。
郭似山道士寄惠竹筆兩束啟緘乃羊毫也作詩戲之 舒岳祥 
似山惠我筍絲筆，乃是長鬚公子毫。竹簡固應同祓滌，琅函寧肯近腥臊。若非月裏霜㕙，恐是仙家雲鹿毛。潤筆定須三百束，爲君滴露注莊騷。
賦素馨花 舒岳祥 
小蕊清香真有韻，柔條纖葉不勝春。承平時節移新主，離亂風塵見故人。淚重闌干添婀娜，香殘篤耨駐絪縕。舊恩深淺君自會，莫問誰家時與親。
賦橘花次正仲韻 舒岳祥 
璘娥琢月剪冰花，著葉團團更不斜。只把青葱爭玉樹，不將夭冶鬭金沙。吹香自滿騷人國，成實還宜野叟家。老我真成被花惱，尊前坐嘆復行嗟。
遊潘墺魏都冶墓菴 舒岳祥 
弄日微陰駕筍輿，柴桑五子共携扶。雲門鍾鼓先朝賜，丞相門庭近日殊。綠樹兩行溪貫串，青巒百摺路縈紆。惟餘守塚鷹窠在，採捕令嚴無牧芻。
螢 舒岳祥 
熠熠孤光闔復開，黄金一點亦微哉。凌風欲作炎雲助，入屋翻疑夜雨來。本爲微明生腐草，誰知殘照落莓苔。暗飛只合藏形影，羅扇收來却是災。
正仲過我一宿蓐食而行敘懷追餞之 舒岳祥 
又見王師下海夷，書生筆硯自非宜。風塵宇內成百戰，花塢山中自四時。故舊凋零今已矣，江山寂寞子何之。籃輿載雨怱怱去，一飯無因話別離。
楊花 舒岳祥 
斷茸冉冉青樓外，浮影悠悠紫陌間。晴日暖風真得所，遊絲野馬與俱閒。舞經林苑鶑銜去，飛去簾櫳燕掠還。莫把蘆花來比擬，秋深客子更愁顔。
三月之朔邑庠請僕升講席說詩泮水正仲用前韻紀之因次其韻 舒岳祥 
春服初成冠與童，聚觀王式一衰翁。圓冠方屨還吾道，續衽鈎邊見古風。投戈猶待漢符赤，藏壁不隨秦火紅。寧可短衣充博士，莫令城旦屬司空。
次和正仲詠荷花月露二景  其一 舒岳祥 
天香夜氣兩交加，艇子欹眠宿妙花。誰展銀泥鋪水色，更調汞粉拂霜華。即空是色非二景，有象無聲別一家。此際含羞花正斂，明朝一片落驚嗟。
次和正仲詠荷花月露二景  其二 舒岳祥 
風清月白天垂碧，有恨如羞半歛花。紅袖粉痕晨带濕，翠盤珠影夜生華。楊枝灑潤菩提雨，薇水流香仙子家。幾度曉風過麴院，七年不見使人嗟。
謝彌大惠萬歲藤杖 舒岳祥  泰山
青山節節皆龍冢，蛻骨崚嶒幻此藤。栗楖生來呼上座，獼猴拾得奉胡僧。子能致此鬚牙具，我試携之氣力增。欲上泰山賓出日，便須著脚共猱升。
又詠萬歲藤杖酬正仲併謝元惠主人潘少白 舒岳祥 
不求海上千金藥，且覓山中萬歲藤。潘子入林親揀得，舒翁履險力扶能。乞君瘦硬蒼龍節，伴我清羸病鶴形。莫向潭邊令照影，忽然變化老誰憑。
正仲訪余棠溪帥初來會正仲時余欲歸閬風未能决書呈三友 舒岳祥 
晴雲高舉雪雲低，日日占天候不齊。菘白僵成茭白筍，麥黄淹作韭黄虀。江湖吐日黿晞甲，山路成泥獸印蹄。老去欲休官不許，夜來魂夢舊山谿。
暮春書懷寄董正翁寺正 舒岳祥 
尋春曾作太平民，說著花時淚濕巾。風雨差池桃杏過，山林牢落鳥烏親。書中悶見傷心事，畫裏思逢避世人。霄漢故交今隠遁，有山堪買願爲鄰。
賦水仙花 舒岳祥 
冷淡不生桃李徑，只將素艷伴紅梅。冰清玉潤檀心炯，日暮天寒翠袖迴。似倚蘭舟并桂楫，羞稱金盞共銀臺。誰將六出天花種，移向人間妙奪胎。
同正仲賦鳳仙花 舒岳祥 
本愛真紅一種奇，後來紫白自繁滋。青冠輕舉真仙子，彩羽來儀瑞鳳兒。石竹通家分異樣，園葵附譜亦多姿。莫嫌性急難攖觸，我以爲規勝佩韋。
七夕呈正仲 舒岳祥 
金風璧月清凉境，紅蓼青蘋迤邐秋。漠漠蛛絲穿露重，微微螢火學星流。何年才子誣躔象，幾度佳人候女牛。一局爛柯經數代，人間隔歲未悠悠。
剪春羅 舒岳祥 
誰裁婺女輕羅段，我有并州快剪刀。色似山丹殊少肉，形如石竹亦多毫。臙脂初褪黄先露，蝴蝶才成翅未高。欲向小窗成扇面，世無陶縝倩誰描。
又戲和正仲賦剪春羅 舒岳祥 
昔時剪綵聊爲假，今見裁羅却是真。葉底綵窠本機戶，花邊線草是鍼人。獨客書齋思拆補，靜姝繡閣學縫紉。晚花開遍幽畦草，石竹山丹及麗春。
示兒 舒岳祥 
蛻蝶將舒魄尚凝，如癡如夢復如醒。風吹海水飛成雪，月入梅花膠作冰。有口勿言唯飲酒，無家可著不如僧。眼前喜見行王政，已有添丁充踐更。
九日與正仲子堂君英舉酒于篆畦璋萬二姪男庭堅仲容仲堪叔獻季臨與焉 舒岳祥 
登高勝具何人有，重九佳名此日臨。老眼已昏空悵望，壯心猶在惜銷沉。天真呈露青山瘦，世故流離白髮侵。漢水沈碑今出否，古來賢達共沾襟。
九日觀萬堂小酌懷正仲及梅所鍊師 舒岳祥 
極目冥鴻顥氣初，人生快意食鱸魚。剪來萸菊觴新酒，麾去蚊蠅俯舊書。騷雅劉郎今健否，清修周老近何如。篆畦雨裏青蒿長，寂寞無人過草廬。
新凉 舒岳祥 
慚愧秋風慰白鬚，夜凉早已入籧篨。白蓮社裏幾人在，黄菊尊前萬事疏。老婦自欣瓶有粟，兒童休恨食無魚。故園紅桂通消息，定有新詩一起予。
六月甲申雨後凉氣如秋 舒岳祥 
蘋花消息入踈櫺，六月何曾有此清。晚飯出門新雨過，深衣臨水早蟬鳴。月西人影如鴻影，風裏松聲带鶴聲。此意寂寥誰會得，沉沉默默自含情。
鬢邊嬌 舒岳祥 
天工施巧亦無窮，開盡枝頭入草中。先借豆花來作樣，旋將槐蘂綴成叢。淡勻弄色薔薇紫，深蒂含胎豆蔻紅。可是夏英無勝汝，鬢雲一朵愛瓏鬆。
免役後登山園小飲書懷 舒岳祥 
深憑歌酒送流紅，岸幘披襟萬頃風。一斗白鷗蒼靄上，數篇黄鳥綠陰中。不辭老疾餘年在，已付歡哀萬事空。新荷使家除戶役，安居從此異征鴻。
辛巳自壽 舒岳祥 
六十三翁自荷天，亂餘骨肉幾家全。不材幸度龍蛇歲，多病休催犬馬年。我老思親空有恨，人生不飲更堪憐。差池九子森童冠，屢舞交酬且眼前。
詠芭蕉 舒岳祥 
虛明旱藕千絲透，清泠寒泉百脈來。綠燭怕燒先自障，青牋欲寄倩誰裁。正憐夜雨敲篷響，只恐秋風裂扇開。月下徘徊清影動，却疑翠鳳下瑶臺。
詩訣 舒岳祥 
蕢桴土鼓爲聲始，天球河圖非琢工。欲自柳州參靖節，將邀東野適盧仝。平原駿馬開黄霧，下水輕舟遇快風。歷歷瑶琴怨遥夜，泠泠玉佩度秋空。
寒食書懷二首  其一 舒岳祥 
曉寒颯颯侵駝褐，山色盈盈入酒杯。人物風流隨逝水，故都文憲沒蒼苔。黄鸝杜宇怱忙過，盧橘楊梅次第來。氣運總隨時節變，人逢寒食自須哀。
寒食書懷二首  其二 舒岳祥 
天機妙處莫形容，難把丹青寫太空。萬古碧山留色在，千江皓月此心同。烏紗燕子開門雨，白髮楊妃掠面風。欲問清明休檢歷，杜鵑啼血滴巖紅。
和正仲月季花 舒岳祥 
風流天下真難似，惜向籬邊砌下栽。依舊風情三月在，斬新花葉四時開。莫嫌綠刺傷人手，自有妍姿勸客杯。不擬折來輕落去，坐看顔色總塵埃。
詠凌霄花 舒岳祥 
凌空千尺走龍蛇，隠映柴門野老家。拚把長纓縻落月，亂飄丹粉染晴霞。猿猴升慣能收葯，蝴蝶低飛不到花。最愛豹林种處士，紫英香裏岸烏紗。
卜居 舒岳祥 
丹青不用畫吾廬，小小茅茨住近湖。欲探春風先插柳，要看雪景更栽蘆。野船摇處沙成疊，海鴈眠來草似鋪。粧點箇中新景致，藤冠布褐老癯儒。
田家紀事 舒岳祥 
濛濛土霧連三日，父老傳經十七年。蠶月人家多忌諱，麥秋時候好安眠。桑鳩逐婦應嫌雨，社燕依人不避烟。短策綠陰新似沃，頃筐朱實寫來圓。
山齋觀物 舒岳祥 
自古詩人皆格物，山齋觀物意如何。額塗金粉蜂歸穴，腹吐銀絲蟢布羅。雞母載雛行啄黍，雀羣欺燕坐爭窠。紛紛擾擾爲形役，閒補涪翁演雅歌。
次韻和正仲種菜種麥二首  其一 舒岳祥 
賸欲栽蔬抵食魚，蠹繁骨立謾長吁。畦丁傴背揮叢篲，雞母將鶵啄淺蕪。菜字元修須雨長，菁名諸葛待霜腴。閉門欲喫無憂飯，已戒應門早了租。
次韻和正仲種菜種麥二首  其二 舒岳祥 
稻畦已改翻泥細，麥隴初分趁勢斜。觳觫倦耕眠樹下，畢逋得食下天涯。嫩晴微雨調時序，臘雪春風潤土砂。避地山村成保社，倚需湯餠及鄰家。
賦葦 舒岳祥 
山居種葦意如何，相見滄江渺渺波。窗外近移秋色早，夜來偏覺雨聲多。微風動葉蜻蜓立，暗浪衝根郭索過。誰解寫成團扇面，蕭蕭殘雪卧漁蓑。
三月三日欲過小園聞海棠未開翦韭獨酌有懷 舒岳祥 
尋芳自是少閑身，世故紛紛更咈人。一筯小園初韭脆，三杯荒舍晚醅新。雲藏柳葉裁難斷，月入梨花辨不真。每歲海棠時候近，今年寒重殿餘春。
九日懷故人留燕京者 舒岳祥 
青山淡佇半簾雨，碧樹嬋娟一院陰。醉舞狂歌前日事，微吟淺酌此時心。菊花儘晚秋有味，楓葉尚彊霜著林。萬里故人關塞隔，賓鴻應有寄來音。
苦牙動詩 舒岳祥 
身心自縛似芭蕉，安得凌風歷九霄。閑戶人隨春去老，倚闌花向雨中消。病牙臲卼活書板，童頂羸垂倒藥瓢。善謔偶然成句子，叢談聊以永今朝。
八月初十日瘧起行園 舒岳祥 
瘧鬼自與詩人謔，小兒狡獪弄炎凉。蔬肥夜雨園丁逸，果熟秋風稚子忙。枕臂閒思新藥竈，扶頭欲起候茶槍。故園青桂華如水，歸汎天風浩蕩香。
喜聞鄰家食早麥 舒岳祥 
七十三翁飲上池，始知糠籺也生肥。麥鬚似筆山雌下，荷葉如錢海鳦飛。天運無窮人自老，川流不返志多違。舊時此日嘗新日，蚤筍窗前一尺圍。
正月十日新晴觀正仲所寫篆畦藁 舒岳祥 
亂離又活十年身，帝閔吾徒已甚仁。近厚施爲回世運，至和涵養合天真。花間醉客能騎馬，柳外鳴禽似喚人。酬唱小編情性好，伊祁留得一分春。
寶相花 舒岳祥 
春風不到上林花，流落民間日又斜。曾向玉堂承雨露，可堪金屋委塵沙。生來富貴由天分，到底風流出內家。莫訝綠繁傷手刺，幽貞難犯可吁嗟。
兒曹請賦草間黄花 舒岳祥 
樹頭綠葉無花看，樹下黄花带葉開。火化新錢忘鑄字，金成小盞欠施臺。貴人亭館何曾識，野客園林不用栽。鬭草兒曹求入詠，蒼苔留坐獨徘徊。
賦杜若花 舒岳祥 
汀州春晚樂忘歸，野草幽花興趣微。翠葉參差舒鳳翮，斑心點綴戲兒衣。掌中玉燕翩將舞，釵上銀蛾亂欲飛。便想此身爲釣叟，滄江煙雨白鷗磯。
喻客 舒岳祥 
踏雪相過客定嘉，瓦燈何事凍成花。捕螳者雀雀憂彈，甘带爲且且畏蟆。寒拾相逢成一笑，觸蠻互勝足長嗟。人生只是爭名利，名利看來細似麻。
晚晴 舒岳祥 
九十日春長雨雪，喜君今日詠新晴。綠陰四面招人坐，芳草前頭試我行。少駐飛花終有別，愛聽啼鳥忽無聲。東坡已作秋陽賦，欲賦春陽恨未成。
歸故園  其一 舒岳祥 
千家桑梓兵餘痛，十世松楸火後悲。瓦礫成灘無鳥雀，荆蒿如杖有狐狸。咸平樹在枝柯損，晚易書亡目錄遺。半樹瑶花微雨裏，向誰寂寞淚將垂。
歸故園  其二 舒岳祥 
辟兵辟寇走他方，六遍移家路轉長。百醉與君同出處，五窮隨我共行藏。柳花暗度誰家竹，燕子寒歸何處梁。最羨劉家好男女，穩拋家事客原嘗。
四月一日霖潦新霽痼疾稍瘳乍歸故園拂剔叢莽 舒岳祥 
衰翁病起頭初裹，拄杖穿林探笋生。悄悄菰蒲看鳥下，疎疎楊柳見人行。一春長雨花全瘦，半日佳晴蝶便輕。小立綠陰青子下，穠華洗盡總幽情。
和正仲詠荷 舒岳祥 
曾聞畫史傳真訣，一葉旁邊定一花。莫把風晴拘格範，好於月露寫精華。耶溪舴艋花間屋，苕水鴛鴦葉底家。浙水東西江路絕，坐吟濂說自咨嗟。
夜讀達善燒痕漫抄次來韻奉謝 舒岳祥 
桓桓松柏歲寒知，白髮相逢也自奇。猶記小儒曾共勘，絕憐後藁未全窺。斯文定價何必我，自古趨名存者誰。惟有立言差不朽，夫君此計未應癡。
次韻山甫松石 舒岳祥 
浮榮流潦一盈科，獨此堅貞歲月多。入土同時成琥珀，爲槎何日到天河。英靈真是隨星隕，磥砢誰能把劍磨。今日尚疑龍蛻骨，當年曾見鶴成窠。
次正仲別後見寄韻 舒岳祥  西湖
同聽精舍對牀雨，憶著西湖一舸天。何必錢神能使鬼，只須酒聖與逃禪。作文自昔少稱意，種學何時大有年。凍餓一生祇百歲，聲名須在後來傳。
庚辰冬帥初與正仲約過閬風既而予坐病二友亦不果至辛巳四月帥初特來訪予時尚在病中爲予留山庵一宿而去似不欲勞予應酬耳歸至中涂有詩見寄予次韻因貽正仲也 舒岳祥 
杜宇啼時多是雨，酴醿開後便無春。惜花底學千金子，對酒還思兩玉人。良藥草中閑長葉，幽禽花裏巧藏身。青山百里通來往，衰病何曾厭客頻。
正仲次帥初前韻見示數日相訪再次韻酬之 舒岳祥 
絕憐幽谷此相親，屋角來禽作小春。梅笑故知情熟客，犬迎不是眼生人。青燈知子別來意，烏几扶吾病後身。莫怪柴門長日掩，俗交正復厭頻頻。
次韻 舒岳祥 
兒時人道是奇童，末路翻成毦𦗵翁。燕去燕來催歲月，花開花落共春風。有金斑鬢難重綠，無酒衰顔肯更紅。夢境如今親歷過，何須學佛更談空。
金線草 舒岳祥 
金線比方渾未盡，玉函收錄尚多遺。盈盈蜂蝶菩提葉，裊裊蜻蜓菡萏枝。寒女有針縫不得，山人無衮補何爲。芝莖底事生庭砌，蓴葉胡爲上井湄。剪綵不香難作實，垂絲著石便生兒。莫輕小草沿幽僻，也有凌霜傲雪姿。
綠陰 舒岳祥 
穉綠藉老紅，政爾有餘妍。萬慮不作時，清朗見堯天。
荷亭 舒岳祥 
影浸蒼凉月，香隨澹蕩風。露華初汎汎，秋思莫匆匆。
丙子兵禍台溫爲烈寧海雖經焚掠然耕者不廢丁丑粗爲有秋但種秫者少以醉人爲瑞物吾亦似陶靖節時或無酒雅詠不輟也八月初九日連日雷雨溪路阻絕山房岑寂此夕初霽濁酒新漉數酌竟步秋樹陰潭魚可數望前峰老楓數十株已無色白鳥飛翻去來是中有惠崇大年筆家人遣兩力來迎因倒坐籃輿而歸人或問之戲答曰吾日莫途遠故倒行也記以三絕  其一 舒岳祥 
事過清眠足，心寬緩步宜。古人無限事，煙蹙幾修眉。
丙子兵禍台溫爲烈寧海雖經焚掠然耕者不廢丁丑粗爲有秋但種秫者少以醉人爲瑞物吾亦似陶靖節時或無酒雅詠不輟也八月初九日連日雷雨溪路阻絕山房岑寂此夕初霽濁酒新漉數酌竟步秋樹陰潭魚可數望前峰老楓數十株已無色白鳥飛翻去來是中有惠崇大年筆家人遣兩力來迎因倒坐籃輿而歸人或問之戲答曰吾日莫途遠故倒行也記以三絕  其二 舒岳祥 
去鳥仍回白，殘陽更借紅。傷今兵亂後，人醉不如楓。
丙子兵禍台溫爲烈寧海雖經焚掠然耕者不廢丁丑粗爲有秋但種秫者少以醉人爲瑞物吾亦似陶靖節時或無酒雅詠不輟也八月初九日連日雷雨溪路阻絕山房岑寂此夕初霽濁酒新漉數酌竟步秋樹陰潭魚可數望前峰老楓數十株已無色白鳥飛翻去來是中有惠崇大年筆家人遣兩力來迎因倒坐籃輿而歸人或問之戲答曰吾日莫途遠故倒行也記以三絕  其三 舒岳祥 
白兔秋毫綻，青蟲樹色并。興亡誰與弔，聊復快新晴。
花下 舒岳祥 
掃石坐花陰，花陰復滿襟。此時真晝錦，富貴亦何心。
八月初十日夜露坐場圃新月半破前溪夜舂俯仰寥泬小兒子周在側忽引翁袖曰月照山重也聊記其語 舒岳祥 
露葉墮清響，隔烟聞暝舂。夕嵐那可撥，月照山重重。
柘溪道中有感 舒岳祥 
得勢茅欺蕙，安居爵笑鴻。吾年已如此，役役又西東。
即事 舒岳祥 
菜花隨麥長，田水入池平。此景尋常有，何人自在行。
題李唐松月 舒岳祥 
明月青松枝，幽人巖下步。勸君早歸來，草頭已多露。
懶出 舒岳祥 
飛霧不成雨，幽人懶出谿。落紅雙雉過，新綠一鵑啼。
宿龜石寺 舒岳祥 
山深無橫吏，客至氣和平。野寺鳴鐘罷，安眠到五更。
齒酬舌贈 舒岳祥 
子任調和逸，吾當噬嗑勞。生年雖後子，未老得先焦。
齒酬唇贈 舒岳祥 
剛柔君不吐，冷熱我須當。鐵石還銷毀，吾今已久長。
白雪詞四首  其一 舒岳祥 
一雪林屋浄，二雪臯隰新。三雪爲瑞應，伊耆氏作春。
白雪詞四首  其二 舒岳祥 
濛濛接白雲，皎皎混清月。長歌古人句，山明望松雪。
白雪詞四首  其三 舒岳祥 
半空紛下鶴，千尺矯遊龍。再歌古人句，晴雪落長松。
白雪詞四首  其四 舒岳祥 
古人不可見，物色故依然。二麥何人種，忍凍及豐年。
薌巖山居孟夏二十絕  其一 舒岳祥 
獨鳥怨遥夜，冷螢明遠陂。且弄碧蘿月，莫問出山期。
薌巖山居孟夏二十絕  其二 舒岳祥 
無色庭前石，無聲石上琴。此時寂寞意，千載有知音。
薌巖山居孟夏二十絕  其三 舒岳祥 
凱風引柔蔓，時雨滋綠苔。寂寞無一事，空壑生悲哀。
薌巖山居孟夏二十絕  其四 舒岳祥 
晨霞冠山椒，夕虹飲澗曲。熊蹯未入唇，羊胛早已熟。
薌巖山居孟夏二十絕  其五 舒岳祥 
桑柘隠寒墟，牛羊雜亂石。林果摇青黄，已縱飛鳥喫。
薌巖山居孟夏二十絕  其六 舒岳祥 
鐘聲澄萬室，月影散千林。岑寂巖棲客，應觀不轉心。
薌巖山居孟夏二十絕  其七 舒岳祥 
鳥鳴青溪中，人行綵虹外。洗藥歸去來，聲跡兩幽晦。
薌巖山居孟夏二十絕  其八 舒岳祥 
微泉靜後聞，去鳥空中滅。耳目吾不營，煙景相與悅。
薌巖山居孟夏二十絕  其九 舒岳祥 
幽鳥時一啼，前峯晚來翠。人語慘澹中，復向煙雨外。
薌巖山居孟夏二十絕  其一○ 舒岳祥 
迢遞川觀明，氤氛夏條綠。於焉沖抱盈，緬然散煩溽。
薌巖山居孟夏二十絕  其一一 舒岳祥 
綠樹塞柴門，青山壓茅宇。遥遥望來峯，日夕多風雨。
薌巖山居孟夏二十絕  其一二 舒岳祥 
蛙聲合川隰，荷葉等階除。悠然故園思，今雨後何如。
薌巖山居孟夏二十絕  其一三 舒岳祥 
遠水去微茫，近峯互明晦。偶與農夫言，飛雨靄而至。
薌巖山居孟夏二十絕  其一四 舒岳祥 
旭日原隰麗，積雨條枚新。萬物此蕭散，宇宙一欠伸。
薌巖山居孟夏二十絕  其一五 舒岳祥 
雉子行傍叢，鹿麑下飲澗。近人固數驚，無心復遠患。
薌巖山居孟夏二十絕  其一六 舒岳祥 
種松爲老伴，栽菊充歲糧。新國苦長役，遺民懷故鄉。
薌巖山居孟夏二十絕  其一七 舒岳祥 
珍禽好毛羽，高飛不啄粟。路旁挾彈兒，何自規其肉。
薌巖山居孟夏二十絕  其一八 舒岳祥 
茲峯虎蛇善，月下人去來。濯足瀑水源，山扉終夜開。
薌巖山居孟夏二十絕  其一九 舒岳祥 
夕陽掛東峯，光色籠遠樹。西峯急雨來，童子渡溪去。
薌巖山居孟夏二十絕  其二○ 舒岳祥 
雨雲冒山頭，晴雲出塢口。東峯有龍湫，雨我私百畝。
秋夜 舒岳祥 
院靜泉聲合，夜深蟲語多。近窗移素榻，欹枕見星河。
除夕 舒岳祥 
軟煖爐星火，新香甑雪糕。老人消一睡，守歲爲徒勞。
遊永慶寺 舒岳祥 
慘澹蕪城暮，蕭疎野樹寒。登山不憚遠，反恐下山難。
施元屏面  其一 舒岳祥 
高樹俯滄江，老屋隠亂石。水深羣魚集，一網千尺碧。
施元屏面  其二 舒岳祥 
漁翁不食魚，愛換酒子喫。臨川羨魚人，似喜網有得。
題零陵石屏  其一 舒岳祥 
大山插洪瀾，定是關仝筆。縑素不能永，壁石寫雄逸。
題零陵石屏  其二 舒岳祥 
青峯插天隅，淡月如可吸。江流疑有聲，孤舟舞蓑笠。
題零陵石屏  其三 舒岳祥 
大山如大國，小山如小邦。低樹無附麗，洪濤恣舂撞。
題零陵石屏  其四 舒岳祥 
大浪所簸摇，青山爲俯仰。云何峯外雪，亦與相下上。
九日 舒岳祥 
萬事一鴟酒，平生幾蟹螯。悲秋仍送遠，懷古更登高。
桐乳 舒岳祥 
桐乳深藏鳥，苔花暗語蟲。誰能借修竹，爲我宿清風。
春嘆 舒岳祥 
春色三分二，人生七十稀。蝶魂歸蟻塚，花瓣泊魚衣。
秋日東風 舒岳祥 
舊雨黄魚簄，新霜紫蟹䈻。吾生了朝夕，何事憶江湖。
晚易齋  其一 舒岳祥 
百年客鬢雙白，四海春風一青。百舌枝頭分付，黄鸝葉底丁寧。
晚易齋  其二 舒岳祥 
泳道東湖聯句，正仲篆畦和篇。半世清風朗月，十年悶雨愁煙。
感興 舒岳祥 
夢與黄粱並熟，路尋白社同歸。深欲蜘蛛結網，長勤絡緯鳴機。
成石屏詩後再賦六言 舒岳祥 
蠟屐枝筇穿嶠，蓑衣一笛橫江。試向屏風一攬，千山萬水秋窗。
丹林有作  其一 舒岳祥 
黄金爲殿浄莊嚴，篤耨醲熏翡翠簾。正恐天風來拔宅，丁寧收取白銀蟾。
丹林有作  其二 舒岳祥 
萬古靈根種廣寒，折來白日便昇仙。集英曾對三千字，也勝南山孟浩然。
老椿 舒岳祥 
江南江北皆宜産，濠上莊生語不虛。京口舊來曾記此，紙屏流落近何如。
漁翁 舒岳祥 
大男舉網錦鱗紅，稚子輕摇一榜風。微雨斜陽身半濕，瓦甌醉酌主船翁。
題王任所藏林逋索句圖  其一 舒岳祥 
清新半樹橫枝句，冷淡暗香疎影詩。誰見當時苦吟態，只應童鶴在旁知。
題王任所藏林逋索句圖  其二 舒岳祥 
隠几何思此意微，鶴眠未熟覷吟機。踞爐炙脚童全野，應是前村踏雪歸。
題王任所藏林逋索句圖  其三 舒岳祥 
千秋萬古梅花樹，直到咸平始受知。若道此圖真此老，何人覿面敢題詩。
題王任所藏林逋索句圖  其四 舒岳祥 
身後不遺封禪藁，吟梅全是自題真。畫工豈識凌雲意，童子趨炎鶴附人。
十月初三日自邑夜歸 舒岳祥 
北風茅店晚炊遲，吠犬聲中踏黑歸。溪上人家應夜績，松明一點出疎籬。
綠陰 舒岳祥 
絮盡花空碧漲潯，幅巾藜杖度前林。提壺愛我煩三請，拚與長瓶卧綠陰。
代影答贈一首 舒岳祥 
寒宜絮帽蒙頭坐，暑稱松風灑頂凉。蟣虱更無依附處，方知清野策爲長。
神鰲 舒岳祥 
清聲端是磬浮泗，黑質渾然玉剖荆。應是任公垂釣得，靈鰲入手出滄瀛。
安住寺道中 舒岳祥 
半村晴日烏鹽角，十里春谿雀李花。餠餌風來香冉冉，教人那得不思家。
觀萬堂前蕉葦爲風雨所敗對之有感 舒岳祥 
綠蕉青葦列旗槍，一夜西風作戰場。薏苡低垂菰米老，花鵝繡鴨陣橫塘。
家藏畫鵲二軸其一棠梨結子青黄葉亦蟲蝕尚带晚花有鵲眠枝上枝若垂垂不勝者其一作欹竹一莖有鵲把竹磔螳螂而食之葉若振振而動摇者筆意精妙非黄筌不能也  其一 舒岳祥 
棠子青黄带晚妍，忘機好鵲壓枝偏。從來報喜無憎惡，借汝庭柯取次眠。
家藏畫鵲二軸其一棠梨結子青黄葉亦蟲蝕尚带晚花有鵲眠枝上枝若垂垂不勝者其一作欹竹一莖有鵲把竹磔螳螂而食之葉若振振而動摇者筆意精妙非黄筌不能也  其二 舒岳祥 
粉節娟娟碧玉枝，螳螂得意更誰疑。旁人只與危黄雀，不道中林有鵲知。
爲昆石蒲苗刪去焦葉戲成 舒岳祥 
細雨幽窗曉露垂，鴈苗昆石兩相宜。老翁拔白知無用，且爲昌蒲鑷退髭。
柳市晚風 舒岳祥 
手栽楊柳恰成堤，招引清風障日西。熱客豈能知此味，請君來此聽鶑啼。
賦庭前落桂 舒岳祥 
去歲花開三日事，今秋陸續兩番開。渥丹如雨香猶好，乞與幽人護綠苔。
老鶴 舒岳祥 
霜翎沾濘衣難濯，朱頂多年色退鮮。曾向青雲黄鵠舉，如今羸損啄烏田。
過南渡見石礫之場有感 舒岳祥 
幾度維舟此倚欄，傷心劫火總摧殘。拒霜半落無人管，時有流紅駐下灘。
初七日 舒岳祥 
山間煙雨閉門高，心事難平著酒消。今日蕭蕭風物好，官窯窯瓶裏插紅蕉。
秋晚過北渡 舒岳祥 
凄凉客路趁長川，荷葉無衣柳不綿。日暮正愁無宿處，亂鴉飛下有人煙。
銅雀瓦硯 舒岳祥 
摩挲歲久馬肝死，洗滌塵開鸜眼鮮。銅雀何人收廢瓦，銘文猶記建安年。
遠浦歸潮 舒岳祥 
遠眺滄洲十里强，早潮舉網夜鳴榔。倦遊不作吳松客，白髮歸來樂故鄉。
楓樹 舒岳祥 
屈原廟外千株碧，高帝祠前萬葉紅。楚尾吳頭風景在，片帆不復更西東。
十三日夜山齋翫月 舒岳祥 
月傍細細水波雲，繡撚金描孔翠紋。夜半冰輪懸浄碧，太空不動掃魔羣。
十四日夜月色頗佳山寒不出門窗間擁絮坐翫殊勝昨夜之微茫也 舒岳祥 
山居寒重戶先扃，自向疎窗愛月明。欲喚花光來貌取，入簷微見一枝橫。
十六日夜月色可愛病體怯風欹枕看窗影殊佳 舒岳祥 
此夜月明勝月半，可憐衰病自欹眠。窗前樹子如人影，渺渺羈雌叫渚田。
樟樹 舒岳祥 
樛枝平地虬龍走，高幹半空風雨寒。春來片片流紅葉，誰與題詩放下灘。
遣興三絕  其一 舒岳祥 
小小茅齋傍茂林，朝朝暮暮有鳴禽。道人心事無憎愛，終夜聞梟也好音。
遣興三絕  其二 舒岳祥 
讀書未盡老駸駸，更把殘編往復尋。六籍精微心已耗，只將韓杜了光陰。
遣興三絕  其三 舒岳祥 
老懷忽忽如中酒，短髮蕭蕭不受簪。四壁應聞長嘆息，何人知我此時心。
晚出 舒岳祥 
數樹遠烟藏棗栗，半村疎雨下牛羊。詩人過眼助成句，吟罷不知歸路長。
老儒不用憂歌 舒岳祥 
衡石程書括戶口，頭會箕斂生干戈。老儒不用憂此事，莧羹麥飯醉且歌。
和用之題剡雪  其一 舒岳祥 
鱸魚未上夜潮回，吹笛蓬窗古岸隈。誰遣戴公山上住，兩回牽帥子猷來。
和用之題剡雪  其二 舒岳祥 
兩岸青山一水流，蓑衣不著雪爲裘。安道只應深樹裏，青山不見便回舟。
夢覺見雪 舒岳祥 
青山白髮最宜看，點綴斕斑著意難。巧付小園渾未了，東風急處又吹殘。
晨起嚼雪老齒生冰亦一快事 舒岳祥 
布衾溫燠似春晴，睡足窗前一鳥鳴。起挽梅梢拈雪嚼，五行誰带許多清。